हरिओम शर्मा की कहानी उपहार
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाHariom Sharma's Story Gift
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
शाम को कालिंदी जैसे ही सीढ़ियां चढ़ने लगी तो पाखी वहीं मिल गई। वह हैलो का जवाब दे कर आगे बढ़ने लगी तो पाखी ने रोक लिया, ‘क्या बात है दीदी, आप आजकल उदास क्यों रहती हो?’
कालिंदी टालने की कोशिश करती, पर तभी शर्बरी भी आ जाती है। आखिर कालिंदी दोनों को अपने साथ घर ले जाती है, उनको सोफे पर बैठा ख़ुद चाय बनाने रसोई में चली जाती है। पाखी की सवालिया नज़रें शर्बरी पढ़ लेती है, तभी कालिंदी चाय बना उनके पास आ कर बैठ जाती हैं।
शर्बरी पहल करती है, ‘दीदी हम क्या आपसे अलग हैं? ये बात और है कि हम पड़ोसी हैं, लेकिन हम सभी बच्चों से लेकर बड़ों तक परिवार की तरह रहते हैं। आप हमें बता सकती है, अगर हमें आप इस लायक समझें।’
उनकी बातों से कालिंदी को संबल मिलता है और वह अपनी परेशानी उनको बताती है।
उसकी स्कूटी की डिक्की में रखा ऑफिस का डेढ़ लाख कैश चोरी हो गया है और बॉस के आने से पहले चार दिन में जमा करवाना है। बस इसी उधेड़बुन में बैचेन हो रही थीं।
सुनकर पाखी और शर्बरी आंखों ही आंखों में बातें करती हैं और चली जाती हैं। कालिंदी उदास हो जाती है।
अगले दिन पाखी और सभी मिल आपस में पैसे इकट्‌ठे कर कालिंदी के घर शाम को पहुंच जाती हैं।
‘दीदी, यह हम सबने मिलकर इकट्‌ठे किए हैं, आप चिंता न करें। कल ही जा कर जमा करवा दें।’
कालिंदी को इसकी उम्मीद न थी, वह उनमें अपना परिवार देख रही थी। उसकी सजल आंखों के सामने सभी चेहरे झिलमिलाते नज़र आ रहे थे।